De første 1.500 har løst fribillet til U/21-landskamp i Aalborg

Når U/21-landsholdet spiller deres første landskamp på Aalborg Stadion onsdag den 6. juni kl. 18.15, er alle folkeskoleklasser i Region Nordjylland og ungdomsspillere i JBUs region 1 inviteret til at komme ind og se kampen gratis. På nuværende tidspunkt er der cirka 1.500 børn og unge, der har bedt om at få billet. - Vi er enormt glade, for at så mange har vist interesse for landsholdskampen, da vi gerne vil lave en festlig ramme omkring, at U/21-landsholdet har fået Aalborg Stadion som deres hjemmebane, fortæller projektleder Søren Thorst fra Aalborg Events. Blandt de deltagende klasser og klubber vil der blive trukket lod om billetter til Åh Abe og Aalborg Zoo (for de yngste) og Grøn Koncert og Karolinelund (for de ældste) samt trøstepræmier. Herudover laver landsholdsklubben også masser af underholdning uden for stadion i form aktiviteter og konkurrencer for børn og unge.